Hei, denne artikkelen er over ett år gammel og kan inneholde utdatert informasjon

(Dagbladet): Flere norske politikere har de siste dagene fortalt hva de mener om det irske flyselskapet Ryanair.

Onsdag sa statsminister Jens Stoltenberg (Ap) fra Stortingets talerstol at han aldri har fløyet med Ryanair og heller ikke kommer til å gjøre det.

Dette fnyser en tydelig oppgitt O'Leary av.

- Hehe, disse politikerne sier alltid mye dumme ting. Og at statsministerene nå ikke skal fly med Ryanair synes jeg er like dumt. Men jeg lurer egentlig på en ting Jens: Hvem flyr du med? SAS som kutter 6000 jobber? Er det virkelig det du støtter, spør Ryanair-sjefen til Dagbladet.

Statsministeren pekte på andre grunner til boikotten da han sto på Stortingets talerstol onsdag.

- Det er et utslag av hvor alvorlig LO synes forholdene er i Ryanair, sa statsministeren.

- Dumme utsagn I dag forteller flere andre statsråder, blant andre utenriksminister Espen Barth Eide (Ap), at de ikke vil fly med lavprisselskapet igjen og Eskil Pedersen(Ap) går ut på Twitter og maner til boikott av det irske selskapet.

- Støtter vi et selskap som behandler sine ansatte elendig? Nei det gjør vi ikke! Oppfordrer til boikott av Ryanair!, skriver Pedersen på sin Twitter-konto.

Ryanair flyr årlig nesten 80 millioner mennesker. O'Leary forteller at flyselskapet kommer til å satse videre uansett om de får litt kritikk.

80 MILLIONER MENNESKER: Fly fra Ryanair på Moss lufthavn Rygge. Flyselskapet ble dannet i 1986 og flyr årlig 80 millioner mennesker. Foto: Marte Christensen / NTB scanpix Vis mer

- Jeg pleier egentlig ikke å svare på dumme utsagn fra politikere, men jeg gjør et unntak. Ryanair kommer til å fortsette å satse i Norge, uansett hva politikere i Norge sier. Dette året kommer vi til å invistere slik at 2500 nordmenn kan få jobbe hos oss, fortsetter han.

- Ikke dårlige arbeidsforhold Tirsdag ble det kjent at den tidligere Ryanair-flyvertinnen Alessandra Cocca går til sak mot det irske selskapet etter at hun ble sagt opp kort tid før den ett år lange prøvetiden gikk ut.

Cocca er den første i Europa som åpent utfordrer lavprisgiganten og toppsjef Michael O'Leary, ifølge YS-forbundet Parat, som bidrar juridisk til søksmålet. Flere medier skrev tirsdag om det fagforeningen betrakter som regelrette slavekontrakter i Ryanair.

Dette er Ryanair-sjefen uenig i.

- Det er ikke dårlige arbeidsforhold i Ryanair. Man må la markedet bestemme, hvis det er så dårlige arbeidsforhold i Ryanair, så vil ikke folk jobbe for Ryanair. Både Irland og Norge er moderne, demokratiske og europeiske land. Hvis ikke man liker arbeidsforholdene i Ryanair, så er det bare å forlate stedet, sier han til Dagbladet.

- Vi har 8500 ansatte som liker å jobber her og vi har enda 5000 til som har lyst til å jobbe for oss også er det noen mislykka fagforeninger som ikke tåler vår suksess, sier O'Leary.

